《题英雄夺锦图》
明代·程敏政

天外苍鹰决云下，山麓玄熊亦惊咤。锦鸡势落双彀中，草偃风惊不容罅。

五羊赵王工羽毛，水墨孰与林良高。閒中作此有深意，不用千钱归水曹。

水曹世家原古歙，三试场中三奏捷。英雄夺锦人争誇，斯士斯图正相协。

呼童启轴悬中堂，青春白日生辉光。郢人燕说亦有道，远大相期君莫忘。

作者简介：（1445—1499）明徽州府休宁人，字克勤。程信子。成化二年进士。授编修，历左谕德，以学问该博著称。弘治中官至礼部右侍郎兼侍读学士。见唐寅乡试卷，激赏之。十二年，主持会试，以试题外泄，被劾为通关节于唐寅等，下狱。寻勒致仕卒。有《新安文献志》、《明文衡》、《篁墩集》。